FI Euroopan unionin virallinen lehti C 153/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 153/08

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

ASETUKSEN 9 ARTIKLASSA TARKOITETTU MUUTOSHAKEMUS

”CILIEGIA DI MAROSTICA”

EY-N:o: IT-PGI-0105-01057-27.11.2012

SMM ( X ) SAN ( )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus —  Maantieteellinen alue —  Alkuperätodisteet — ☒ Tuotantomenetelmä —  Yhteys maantieteelliseen alueeseen — ☒ Merkinnät —  Kansalliset vaatimukset —  Muuta (täsmennettävä)

2. Muutoksen/muutosten tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Tuotteen kuvaus

SMM-nimityksellä Ciliega di Marostica varustettujen tuoreiden kirsikoiden vähimmäishalkaisijaa on suurennettu 20:stä 23 millimetriin eritelmän 5 artiklassa lueteltujen lajikevalikoimaa koskevien muutosten mukaisesti.

Tuoreen tuotteen kaupallisia ominaisuuksia on muutettu voimassa olevien yhteisön sääntöjen mukaisiksi.

On säädetty, että teolliseen jalostukseen voidaan käyttää tuotteita, jotka eivät ole täysin eheitä. Lisäksi hedelmät voivat olla halkaisijaltaan alle 23 millimetriä, kannattomia ja yleensä ottaen poiketa niille asetetuista vähimmäisvaatimuksista. Tämän muutoksen tavoitteena on tarkentaa teolliseen jalostukseen tarkoitetun tuotteen käyttöön liittyviä vaatimuksia.

Tuotantomenetelmä

Lajikevalikoiman laajentaminen: hyväksyttyjen lajikkeiden luetteloon on lisätty tuotannon ja erityisesti laadun kannalta uusia ja tuottoisampia lajikkeita (suuremmat, makeammat ja pitempään säilyvät kirsikat). Tarkoituksena on korvata ne lajikkeet, jotka eivät enää vastaa markkinoiden vaatimuksia, ja pyrkiä kaikin mahdollisin keinoin säilyttämään paikallisen luonnon monimuotoisuutta.

Luettelosta on poistettu Ulster-lajike, koska sitä ei nykyisin enää viljellä kyseisellä alueella.

Viljelytekniikkaa koskevan kuvauksen tarkistaminen ja yksinkertaistaminen: viljelytekniikan kuvausta on tarkistettu ja yksinkertaistettu määrittämällä selkeistä ja yksityiskohtaisista säännöistä uusille ja olemassa oleville viljelmille. Erityisesti uusille viljelmille sallittujen viljelytekniikoiden osalta on lisätty maanmuokkausta ja kasviaineistoa koskevia erityissäännöksiä. Lisäksi kaikkien viljelmätyyppien osalta muutoksia on tehty niihin erityispiirteisiin, jotka koskevat maaperää, puiden istutustiheyttä, tuotantotapaa, tuholaistorjuntaa, maaperän hoitoa, lannoitusta ja keinokastelua.

Tuotteen varastointi: kirsikoiden laadun varmistamiseksi on säädetty, että ellei kirsikoita saateta myyntiin 48 tunnin kuluessa keruusta, ne on säilytettävä viileässä tai niille on tehtävä kaikki käsittelyt, jotka soveltuvat niiden hengityksen hidastamiseen.

Merkinnät

Pakkaaminen: eritelmään on lisätty pakkausten vähimmäiskooksi 250 grammaa, jotta pienten pakkausten kasvaneeseen kysyntään vastattaisiin paremmin.

Sallitut poikkeamat: kussakin yksittäispakkauksessa sallitaan 10 prosenttia lukumäärästä tai painosta kirsikoita, jotka eivät ole laatua koskevien vähimmäisvaatimusten mukaisia.

Tunnus: Maantieteellisen merkinnän tunnuksessa olevan lehden väriä on muutettu siten, että se vastaa Ciliegia di Marostica -tuotetta kuvaavan kirsikan kannan väriä. Lisäksi tuotteen tunnistettavuuden parantamiseksi ehdotetaan tunnuksen tekstin yksinkertaistamista seuraavasti ”Ciliegia di Marostica SMM” (ei ”Ciliegia di Marostica Ciliegia SMM”).

Tunnukseen liittyvät mittavaatimukset on poistettu, mutta tunnuksen pakolliset mittasuhteet 1:2 (korkeus/kanta) on säilytetty. Näin on tarkoitus tehostaa tunnuksen käyttöä mainosmateriaalissa.

Lisäksi on säädetty mahdollisuudesta korvata suojattua maantieteellistä merkintää tarkoittava kirjainlyhenne ”IGP” ilmaisulla ”indicazione geografica protetta”, ja velvoitetta käyttää unionin tunnusta on selkiytetty.

YHTENÄINEN ASIAKIRJA

Maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”CILIEGIA DI MAROSTICA”

EY-N:o: IT-PGI-0105-01057-27.11.2012

SMM ( X ) SAN ( )

1. Nimi

”Ciliegia di Marostica”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimitys ”Ciliegia di Marostica” viittaa kirsikoihin, jotka on saatu seuraavien lajikkeiden viljelystä:

— erityisen varhaiset Sandra ja Francese, joista viimeksi mainitun lajikkeita ovat Bigarreau, Moreau ja Burlat;

— keskivarhainen Roana ja varhainen kiinteämaltoinen Romana;

— myöhäiset lajikkeet Milanese, Durone Rosso (Ferrovia Simile) ja Bella Italia;

— Sandra Tardiva

— sekä seuraavat lajikkeet: Van, Giorgia, Ferrovia, Durone Nero I, Durone Nero II, Mora di Cazzano.

Lisäksi sallitaan seuraavat lajikkeet: Bella di Pistoia (Durone Rosso), Black Star, Early Bigi, Grace Star, Kordia, Lapins, Marostegana, Prime Giant, Regina, Folfer.

Tuoreena kulutukseen saatettava Ciliegia di Marostica on kokoluokaltaan suuri ja väriltään voimakkaan punainen, joka voi vaihdella lajikkeen mukaan kirkkaanpunaisesta tummanpunaiseen.

Kaupan pidettäviksi ja tuoreena kulutukseen saatettavien kirsikoiden on oltava ehyitä, terveitä, kannallisia, puhtaita ja vailla näkyviä vieraita aineita.

Tuoreina kulutukseen tarkoitettujen kirsikoiden vähimmäiskokovaatimus on 23 mm.

Muihin tarkoituksiin (esimerkiksi makeisteollisuudessa) käytettävät kirsikat voivat olla kannattomia, vain osittain eheitä ja halkaisijaltaan alle 23 mm.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Ciliegia di Marostica -kirsikoiden viljely- ja sadonkorjuuvaiheiden on tapahduttava yksilöidyllä maantieteellisellä alueella.

Kaupan pidettäviksi tarkoitetut ja tuoreina kulutukseen saatettavat kirsikat on kerättävä käsin.

3.6 Viipalointia, raastamista, pakkaamista jne. koskevat erityiset säännöt

Hedelmät on pakattava kovasta materiaalista valmistettuihin pakkauksiin. Ensimmäinen lajittelu hylättävien kirsikoiden poistamiseksi on toteutettava jo tuotantotilalla.

Kaupan pitämiseen saakka kirsikat on säilytettävä viileässä ja varjossa, jotta vältetään laadun ja säilyvyyden heikentyminen.

Ellei kirsikoita saateta myyntiin 48 tunnin kuluessa keruusta, ne on jäähdytettävä kylmätiloissa, ja niille on yleisesti ottaen tehtävä kaikki käsittelyt, jotka parantavat hedelmien säilyvyyttä.

3.7 Merkintöjä koskevat erityiset säännöt

Ciliegia di Marostica -kirsikat pakataan tuoreina kulutukseen saattamista varten asianmukaisiin, vähintään 250 grammaa ja enintään 10 kilogrammaa tuotetta sisältäviin yksittäispakkauksiin.

Pakkausten on oltava uusia ja puhtaita, myrkyttömistä materiaaleista, mieluiten puusta, muovista tai pahvista valmistettuja.

Kunkin pakkauksen sisällön on oltava tasalaatuinen, ja pakkaus saa sisältää ainoastaan samaa lajiketta ja laatua olevia hedelmiä.

Kokoa ja väriä koskevia poikkeamia sallitaan kussakin yksittäispakkauksessa 10 prosenttia tuotteen lukumäärästä tai painosta.

Unionin tunnuksen käyttö on pakollista.

Kunkin pakkauksen ulkopinnassa on oltava seuraava maantieteellistä merkintää koskeva tunnus:

4. Maantieteellisen alueen tarkka rajaus

Ciliegia di Marostica -kirsikan tuotantoalue käsittää seuraavien yhdeksän kunnan hallinnolliset alueet Vicenzan provinssissa: Marostica, Salcedo, Fara Vicentino, Breganze, Mason, Molvena, Pianezze, Bassano ja Schiavon.

5. Yhteys maantieteelliseen alueeseen

5.1 Maantieteellisen alueen erityisyys

Ciliegia di Marostican tuotantoaluetta on jo kauan pidetty kirsikan tuotantoon soveltuvana, ja eri aikakausilta peräisin olevissa kirjoituksissa on korostettu kyseiseltä tuotantoalueelta saatujen kirsikoiden laatua.

Alueen pohjoisosassa maasto on mäkistä, ja sen korkeus merenpinnasta on noin 100–400 metriä. Eteläosa on ylätasankoa, jonka keskimääräinen korkeus on 90–100 metriä merenpinnasta.

Kirsikan tuotantoalueen maaperä on erityisen hedelmällinen, koska se sisältää pääasiassa tertiäärikautista basalttikiveä, hyvin vähän typpeä ja runsaasti kaliumia.

Kyseinen kasvualusta, etelään viettävä maasto ja viljelyalueen eteläinen sijainti estävät seisovan veden kertymistä maaperään ja edistävät sokerin varastoitumista.

Ilmasto on lauha, tuulinen ja hyvin aurinkoinen. Aluetta suojaa pohjoispuolelta Alppien, erityisesti Dolomiittien vuorijono.

5.2 Tuotteen erityisyys

Kirsikat ovat sydämenmuotoisia, kokoluokaltaan suuria ja vaihtelevat väriltään kirkkaanpunaisesta tummanpunaiseen; hedelmäliha on kohtalaisen mehukas ja maultaan miellyttävän makea.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM)

Ciliegia di Marostican yhdistää tuotantoalueeseen sen vakiintunut maine 1400-luvulta nykypäivään saakka.

Historiallisten lähteiden mukaan Marostican kukkuloilla on harjoitettu kirsikoiden viljelyä jo roomalaisajalta alkaen.

Ciliegia di Marostican maine ulottuu ajassa kauas taaksepäin ja liittyy ilmeisestikin šakkipelinä tunnettuun historialliseen tapahtumaan. Vuonna 1454 linnanherra ja Marostican linnan ja sen maiden valtias Taddeo Parisio, jonka tyttären kättä tavoitteli kaksi ritaria, päätti antaa tyttärensä puolisoksi sille, joka voittaisi toisen "elävässä" šakkiturnauksessa. Turnaus järjestettiin, ja sen voittaja sai puolisokseen tyttären ja häviäjä linnanherran sisaren. Tämän onnellisen tapahtuman muistoksi Taddeo Parisio määräsi, että kaikkialle alueelle oli istutettava kirsikkapuita.

Tapahtumaa muistellaan joka vuosi toukokuun lopussa tuotantoalueella järjestettävillä kirsikkafestivaaleilla (Mostra regionale delle ciliegie). Silloin valitaan kaksi neitoa esittämään kuvaelmassa 1400-luvun morsiamia aikakauden asuihin pukeutuneina.

Marostican alueella vuodesta 1882 toimineet kirsikkamarkkinat todistavat alueen pitkästä kirsikanviljelyperinteestä.

Marostican alueella on myös erityinen "kirsikkatie" (Strada delle ciliegie). Se alkaa Bassanon kaupungin ulkopuolelta ja kulkee aluksi tasangon ja sen jälkeen kukkuloiden ja laaksojen halki ja johtaa lopuksi varsinaisille kirsikantuotantoalueille.

Marostican kirsikan vakiintunut maine johtuu olennaisesti tuottajien taidosta viljellä kirsikkapuita tarhoilla, jotka usein sijaitsevat mäkisessä maastossa, ja taidosta poimia kirsikat erityisen huolella sadonkorjuun aikana.

Tämän perinteisen viljelytaidon ja Vicenzan provinssissa vallitsevan leudon ilmaston tuloksena on saatu aikaan hedelmä, jota jo vuosisatojen ajan on arvostettu värinsä, mehukkuutensa ja makeutensa ansiosta.

Eritelmän julkaisuviite

(asetuksen (EY) N:o 510/2006 (4) 5 artiklan 7 kohta)

Hallitus on aloittanut kansallisen vastaväitemenettelyn julkaisemalla 19 päivänä lokakuuta 2012Italian tasavallan virallisen lehden numerossa 245 ehdotuksen suojatun alkuperänimityksen ”Ciliegia di Marostica” hyväksymiseksi.

Eritelmän täydellinen teksti on saatavissa internetosoitteesta:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai suoraan

maa- ja metsätalousministeriön kotisivulta (http://www.politicheagricole.it), jolta valitaan ensin ”Qualità e sicurezza” (ylhäällä oikealla) ja sen jälkeen ”Disciplinari di produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.